CELEX: 62008TN0358
Language: et
Date: 2008-09-03 00:00:00
Title: Kohtuasi T-358/08: 3. septembril 2008 esitatud hagi — Hispaania versus komisjon

25.10.2008   
            
            
               ET
            
            
               Euroopa Liidu Teataja
            
            
               C 272/45
            
         3. septembril 2008 esitatud hagi — Hispaania versus komisjon
   (Kohtuasi T-358/08)
   (2008/C 272/88)
   Kohtumenetluse keel: hispaania
   Pooled
   
      Hageja: Hispaania Kuningriik (J. Rodríguez Cárcamo)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada 25. juuni 2008. aasta otsus C (2008) 3249, mis puudutab Ühtekuuluvusfondist projektile nr 96/11/61/018 — „Zaragoza puhastamine” antud abi vähendamist.
            
         
               —
            
            
               Mõista kohtukulud välja komisjonilt.
            
         Väited ja peamised argumendid
   Käesolev hagi on esitatud otsuse peale vähendada rahalist abi, mida komisjon algselt andis mitmetele projektidele „Zaragoza puhastamise projekti” kolme etapi raames. Selle otsusega kohaldati viidatud projekti teiseks ja kolmandaks etapiks ühiselt finantseeritud elementide suhtes 25 % finantskorrektsiooni, mis tähendab kohustust tagastada 3 106 966 eurot. Komisjon on seisukohal, et Zaragoza linnavalitsus rikkus ühenduse riigihankealaseid õigusnorme, jagades ehitustöid kunstlikult ja jättes hanked ELT-s avaldamata, mida nõuab nõukogu 14. juuni 1993. aasta direktiivis 93/38/EMÜ, millega kooskõlastatakse veevarustus-, energeetika-, transpordi- ja telekommunikatsioonisektoris tegutsevate tellijate hankemenetlused, sätestatu ja avaldades need üksnes Aragóni ametlikus teatajas.
   Oma nõuete toetuseks väidab hageja:
   
               —
            
            
               et rikutud on nõukogu 16. mai 1994. aasta määruse (EÜ) nr 1164/94, millega asutatakse ühtekuuluvusfond, II lisa artiklit H vastavalt direktiivi 93/38/EMÜ artikli 14 lõikele 13. Selles osas leiab hageja, et kostja tegi „ehitustöö” mõiste osas ilmse hindamisvea, kui ei nõustunud sellega, et erinevate projektide vahel esinevad tehnilised ja majanduslikud erinevused, sest kostja arvates olid teostatavad tööd sarnased ja neil oli sama majanduslik funktsioon: veevõrgu üldine paremaks muutmine kasutajate jaoks. Seevastu on asjaomased ehitustööd tehniliselt erinevad, neil on selgelt eristatavad funktsioonid ja nende teostamine nõuab mitmesuguseid tehnilisi kogemusi.
            
         
               —
            
            
               et rikutud on õiguspärase ootuse põhimõtet ja doktriini, mille kohaselt ei tohi minna vastuollu omaenda aktidega, seeläbi et komisjon kiitis projektid heaks sellistena nagu need olid esitatud ja et nii 1996. aasta esialgne kui ka 1997. aasta hilisem taotlus sisaldasid iga etapi kõikide projektide kirjeldust ning samuti oli üheselt märgitud, et puudub vajadus hanketeadet ELT-s avaldada.
            
         
               —
            
            
               et vaidlustatud otsus ei ole piisavalt põhjendatud.
            
         
               —
            
            
               et nõukogu 18. detsembri 1995. aasta määruse nr 2988/95 Euroopa ühenduste finantshuvide kaitse kohta artiklis 3 sätestatu kohaselt on komisjoni menetluste algatamise tähtaeg möödunud.
            
         
               —
            
            
               et vastavalt määruse nr 1164 II lisa artiklile H2 ja komisjoni 29. juuli 2002. aasta määruse (EÜ) nr 1386/2002, millega kehtestatakse nõukogu määruse (EÜ) nr 1164/94 üksikasjalikud rakenduseeskirjad seoses Ühtekuuluvusfondist antava abi suhtes kohaldatavate juhtimis- ja kontrollisüsteemidega ning finantskorrektsioonide tegemise korraga, artiklile 18 on asi kaotanud kehtivuse.
            
         Teise võimalusena väidab hageja, et rikutud on proportsionaalsuse põhimõtet.